Diari Oficial de la Generalitat Valenciana


Sumari del DOGV 4942, del 09-02-2005 (2005/1248)

ORDRE de 4 de febrer de 2005, de la Conselleria d'Agricultura i Pesca i Alimentació, per la qual s'estableixen ajudes als ajuntaments per a la construcció i reforma de punts de concentració de contenidors per a la recollida d'animals morts.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4942

Data del DOGV
:   09-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1248


Data del document
:   04-02-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * administració local
    * associació de municipis
    * contenidor
    * transport d'animals
    * sanitat animal

ORDRE de 4 de febrer de 2005, de la Conselleria d'Agricultura i Pesca i Alimentació, per la qual s'estableixen ajudes als ajuntaments per a la construcció i reforma de punts de concentració de contenidors per a la recollida d'animals morts. [2005/Q1248]
  
El Reglament 1774/2002 estableix l'obligatorietat de sotmetre tots els subproductes d'origen animal a unes condicions de tractament i transformació que elimine qualsevol risc, actual i futur, de transmissió de l'agent productor de les encefalopaties espongiformes transmissibles, així com de qualsevol altre agent que poguera suposar un risc per a la salut pública, la sanitat animal o el medi ambient.
  
L'esmentat reglament estableix categories de subproductes d'origen animal en funció del seu risc en la transmissió dels agents esmentats. En esta classificació considera els cadàvers d'animals de granja en la categoria I, si pertanyen a animals remugants, i en la categoria II si corresponen a altres animals de renda. Per això, i considerant les obligacions imposades per la Llei 6/2003, de Ramaderia de la Comunitat Valenciana, els titulars de les explotacions ramaderes han d'establir un procediment perquè estos subproductes siguen traslladats a un establiment on s'incineren o siguen sotmesos a un tractament que combine temperatura, temps, pressió i grandària de partícula.
  
La Conselleria d'Agricultura, Pesca i Alimentació, en col·laboració amb l'Entitat Estatal d'Assegurances Agràries, finança tots els anys un pla d'assegurances agràries destinat al sector agrari valencià. Una de les línies de l'assegurança contempla la recollida d'estos subproductes per al seu trasllat a empreses d'autoprisat, on serà sotmés a tractament i posterior destrucció. Per a això és necessari que cada explotació ramadera dispose a la seua granja de contenidors on s'emmagatzemen els animals morts entre cada recollida.
  
Hi ha municipis de les zones d'interior de la Comunitat Valenciana en els quals la ubicació de les granges suposa que la col·locació dels contenidors provocarà molèsties en el veïnat o impacte visual o ambiental per als vianants o residents. En estos casos l'ajuntament té possibilitat d'ubicar i concentrar eixos recipients en llocs allunyats del nucli urbà i de les granges, als quals els productors portaran els cadàvers i des dels quals seran recollits pels servicis d'empreses autoritzades a este efecte. D'esta manera els ramaders podran complir amb la seua obligació d'eliminació sense generar un impacte entre vianants i usuaris l'entorn de les explotacions.
  
Estes ajudes tenen com a objecte finançar els ajuntaments que sol·liciten la construcció i adequació d'eixos punts de concentració de contenidors per a recollida d'animals morts.
  
Per tot això, a proposta de director general d'Investigació i Innovació Agrària i Ramaderia,
  
ORDENE
  
Article 1
  
S'estableixen, com a annex a la present disposició, les bases reguladores de la línia de la Conselleria d'Agricultura, Pesca i Alimentació, per la qual s'estableixen ajudes als ajuntaments per a la construcció i reforma de punts de concentració de contenidors per a la recollida d'animals morts a la Comunitat Valenciana.
  
Article 2
  
Es convoquen, per a l'exercici pressupostari de 2005, les ajudes als ajuntaments per a la construcció i reforma de punts de concentració de contenidors per a la recollida d'animals morts, amb les bases reguladores previstes en l'annex d'esta disposició.
  
Estes ajudes, per a l'exercici 2005, es concediran a càrrec de l'aplicació pressupostària 47.63.88.8875.099.40, línia T 6104000 i per una quantia global màxima de 462.000 euros.
  
La data de presentació de sol·licituds per a l'exercici 2005 finalitzarà en el termini d'un mes, a partir de la data de publicació de la present ordre, amb independència del que estableixen les bases reguladores per a altres exercicis econòmics.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia per a dictar les disposicions necessàries per al desenvolupament i compliment d'esta ordre.
  
Segona
  
La present norma entrarà en vigor l'endemà de la publicació en el Diari Oficial de la Generalitat Valenciana.
  
València, 4 de febrer de 2005
  
El conseller d'Agricultura, Pesca i Alimentació,
  
JUAN COTINO FERRER
  
ANNEX
  
Bases reguladores de la línia d'ajudes als ajuntaments per a la construcció i reforma de punts de concentració de contenidors per a la recollida d'animals morts a la Comunitat Valenciana.
  
Apartat primer. Objecte de l'ajuda
  
S'estableix una línia d'ajudes per als ajuntaments o mancomunitats que aborden la construcció i reforma de punts de concentració de contenidors per a la recollida d'animals morts, així com la seua adequació a les condicions del servici que es presta a través del Pla Estatal d'Assegurances Agràries.
  
Apartat segon. Condicions de la inversió a subvencionar
  
Les ajudes es destinaran a subvencionar la inversió realitzada pels ajuntaments o mancomunitats per a la construcció, reforma o adequació de centres de concentració de contenidors dedicats, en exclusiva, a facilitar la recollida dels animals morts de les granges ramaderes existents al terme o als termes municipals corresponents.
  
Les condicions mínimes que hauran de tindre eixos centres seran:
  
- Comptar amb superfície suficient per a permetre l'entrada, el gir i l'eixida de camions de recollida d'animals morts.
  
- Disposar de capacitat suficient per als contenidors que es vagen a retirar.
  
- Comptar amb sòl i parets de ciment, que permeten una neteja i desinfecció periòdica.
  
- Estar tancats en tot el seu perímetre i comptar amb una porta d'accés amb un sistema de tancament.
  
- Comptar amb una persona física o jurídica responsable de la seua gestió.
  
Apartat tercer. Beneficiaris
  
Podran ser beneficiaris de les ajudes els ajuntaments i mancomunitats de la Comunitat Valenciana que ho sol·liciten.
  
Els ajuntaments o mancomunitats presentaran una memòria en la qual justificaran la necessitat realitzar la recollida d'animals morts de la totalitat o una part de les granges del seu terme o termes municipals utilitzant un punt de concentració. En l'esmentada memòria identificaran la persona o organització que es farà responsable del funcionament del centre.
  
Els ajuntaments o mancomunitats hauran de destinar les casetes, la construcció o reforma de les quals haja sigut finançada a càrrec d'esta línia d'ajudes, a la gestió dels cadàvers de les granges del seu terme municipal durant un període de cinc anys.
  
Apartat quart. Import de l'ajuda i límits de la subvenció
  
Mitjançant esta línia d'ajudes es finançarà el 85% del cost de les inversions necessàries per a construir, adequar o reformar el centre de concentració de contenidors.
  
La subvenció es limitarà:
  
- Pel que fa al número de centres, un centre de concentració per terme municipal, excepte als municipis que compten amb aldees legalment reconegudes, i en este cas es podrà auxiliar la construcció d'un centre per cada aldea.
  
- Pel que fa a la inversió màxima per centre, es considerarà un cost màxim de la inversió, que es calcula en funció d'un preu base de 10.000 euros per centre de concentració, al qual s'afegirà la quantitat de 600 euros per explotació que deposite en aquell els seus animals morts. No obstant, la inversió màxima a finançar serà de 28.000 euros.
  
Si el conjunt de les ajudes sol·licitades supera els fons disponibles es procediria al prorrateig entre les sol·licituds que compliren les condicions establides. Este prorrateig s'establiria mitjançant una reducció proporcional de l'import de l'ajuda calculada sobre la inversió sol·licitada, o la màxima recollida en el paràgraf anterior si aquella fóra major. No obstant, si com a conseqüència del prorrateig, el percentatge de subvenció a aplicar aconseguira el 70% de subvenció sobre la inversió a concedir, se seleccionarien les sol·licituds en funció de la data de presentació. Tot això, perquè en cap cas un projecte finançat a càrrec d'esta línia tinguera una subvenció inferior al 70% del pressupost presentat, o calculat d'acord amb el que estableix el punt segon del paràgraf anterior.
  
Si ateses totes les sol·licituds, d'acord amb allò que s'ha establit, encara quedaren fons disponibles, es podrà concedir ajuda per a un segon centre per entitat, sempre que ho haguera sol·licitat.
  
Apartat quint. Presentació de sol·licituds
  
Les sol·licituds d'ajuda es presentaran mitjançant instància dirigida al director general d'Investigació i Innovació Agrària i Ramaderia. En esta s'inclouran el nom i raó social de l'ajuntament o mancomunitat sol·licitant, així com una descripció i un pressupost detallat de la inversió prevista.
  
La sol·licitud es registrarà amb anterioritat a l'inici de les obres de construcció o reforma del centre per a les quals se sol·licita l'ajuda. S'acompanyarà de:
  
- Còpia del codi d'identificació fiscal.
  
- Pressupost detallat o factures proforma de les inversions.
  
- Memòria justificativa de la necessitat.
  
- Identificació de la persona física o jurídica responsable del centre.
  
- En el cas de mancomunitats, certificat del president on conste la relació de municipis integrants.
  
- Imprés d'alta de tercers pagaments de la Generalitat Valenciana acompanyat del certificat de l'entitat bancària de la titularitat del compte on s'han d'efectuar els pagaments.
  
Les sol·licituds, firmades per l'alcalde o pel president de l'entitat, es podran presentar en qualsevol de les oficines de la Conselleria d'Agricultura, Pesca i Alimentació, amb anterioritat al dia 15 de gener de cada exercici econòmic per al qual existisca consignació pressupostària. No obstant, per a l'exercici 2005 el termini finalitzarà en un mes, a partir de la data de publicació de l'ordre de convocatòria.
  
Apartat sext. Procediment de concessió
  
El director general d'Investigació i Innovació Agrària i Ramaderia resoldrà la concessió d'estes ajudes, d'acord amb el procediment previst en l'apartat quart, corresponent la proposta a l'òrgan constituït a este efecte a l'Àrea de Ramaderia. Serà condició imprescindible per a resoldre favorablement una sol·licitud el compliment de les condicions dels apartats segon i tercer. La falta d'una resolució expressa en el termini de dos mesos, des de la finalització del termini de presentació, tindrà efecte desestimatori.
  
Apartat sèptim. Realització de la inversió, procediment de control i pagament de les ajudes
  
Les inversions i reformes seran realitzades, fins al dia 10 de novembre de cada exercici pressupostari, en cas d'existir consignació pressupostària.
  
Per al pagament de la subvenció l'ajuntament i/o mancomunitat sol·licitants haurà de presentar un escrit en el qual es comunique la realització de les inversions, adjuntant les factures corresponents així com, els seus justificants de pagament. La presentació dels documents acreditatius de la inversió i del pagament d'esta s'hauran de presentar a les oficines de la Conselleria d'Agricultura, Pesca i Alimentació amb anterioritat al dia 10 de novembre de l'exercici econòmic corresponent.
  
Els servicis tècnics de la Conselleria d'Agricultura, Pesca i Alimentació duran a terme una inspecció a tots els centres per a comprovar el compliment de les condicions exigides a estos en la present ordre.
  
A la vista de la documentació aportada, incloent l'acta dels servicis tècnics, el director general d'Investigació, Innovació Agrària i Ramaderia resoldrà el pagament de l'ajuda. L'esmentada resolució de pagament es realitzarà pel percentatge del pagament justificat en l'adquisició tal com s'ha indicat en l'apartat quart, inclòs l'impost corresponent, i sense superar l'ajuda concedida.
  
Apartat octau. Incompatibilitat de les ajudes
  
La percepció de les ajudes previstes en estes bases reguladores per a la construcció i reforma dels centres de concentració d'animals morts són incompatibles amb qualsevol altra ajuda de l'administració destinada al mateix fi.
  
Apartat nové. Devolució de quantitats indegudament rebudes
  
Els beneficiaris de l'ajudes procediran al reintegrament de les quantitats percebudes i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a esta.
  
c) Incompliment de la finalitat per a la qual la subvenció va ser concedida.